Bakuli ba lla ka setsi sa bophelo sa Ha Ratjomose – moafrikafmradio: The Most Authoritative Radio Ever!
Bakuli ba lla ka setsi sa bophelo sa Ha Ratjomose
Mosali oa Ha-Thetsane Maseru, o re o ile a lokela ho siea litlhare tsa hae ka mor’a ho bona ngaka setsing sa bophelo se Ha-Ratjomose ka Labobeli lena, ka ha ba neng ba lokela ho mo nea tsona, ba itse moo li bolokoang, ha ho na motlakase, ho lefifi.
’Marethabile Mokhele, o re o basebeletsi ba litlhareng ba itse esale ba sa rekeloe motlakase ho tloha ka ’Mesa monongoaha ka mabaka a sa tsejoeng, ba qheqhebisa ka ho ithekela oona, joale le bona ba feletsoe.
O re litlhare o li fumane ka mor’a ho tla Queen II, le teng ka mor’a ho hlahlojoa hape ke ngaka, hobane a ile a bolelloa hore o lokela ho hlahlojoa bocha, ha ho ka moo a ka thusoang, ntle le hore a phete.
Bamameli ba Hora ea Litaba ba ile ba tlatsa ’Marethabile ka hore mathata a setsi seo a maholo hobane bakuli ba lokela ho ipatlela litlhare moo ba ka li fumaneng teng, athe matloana ke tsietsi e fetang.
Liteko tsa Lehakoe la Litaba tsa ho fumana ba ikarabelang setsing seo, ha lia atleha ka ha mohala oa ofisi ea sona o ne ngabaola feela, empa ba ntse ba buletsoe mamati.
Previous PostMong’a linyalasi o ema thabeng hore a keke a lefa tšenyo ea tsona MafetengNext PostTlaleho ea sesole ka setho se bolailoeng ke masholu, Thaba-Tseka